Imtella' Jannar 7, 2022 - Aġġornata 7 Ta' Jannar, 2022 11:00am Puttinu Cares ħabbret li l-aħħar tislima lill-fundatur u president tagħha, it-Tabib Victor Calvagna, se tingħata nhar l-Erbgħa 12 ta' Jannar fil-Bażilika tal-Mosta bil-quddiesa tibda fit-3.30 p.m. Fuq il-paġna tagħha ta' Facebook hija tellgħet ukoll vidjow b'ġabra ta' ritratti minn ħajtu fosthom meta kien għadu tifel għall-gradwazzjoni tiegħu bħala tabib, iż-żwieġ u l-ħajja mal-familja fosthom martu u ż-żewġt itfal tagħhom. Puttinu Cares spjegat kif minħabba n-numru għoli ta' każijiet tal-Covid il-quddiesa se tixxandar live permezz ta' link li se jkun qed jidher fuq il-paġna tagħha tal-Facebook dakinhar filgħodu. Hija qalet ukoll li fuq xewqa tal-familjari tagħha mhux se jiġi permess ġbid bil-cameras ġewwa l-knisja waqt li tkun għaddejja l-quddiesa. It-Tabib Calvagna, li kellu 63 sena, miet fl-4 ta' Jannar li għadda fl-Isptar Mater Dei wara li fit-28 ta' Diċembru li għadda ttajjar waqt li kien qed jiġri fil-Qawra. Kienet il-familja tiegħu stess li ħabbret kif MRI li sarlu kkonkluda li 5% tal-moħħ biss kien għadu jaħdem. Il-mewt tiegħu mhux biss ixxukkjat lill-ġenituri ta' tfal bil-kanċer li għen matul is-snin imma anke lill-poplu inġenerali li baqa' japprezza dak li huwa għamel ma' dawk li ġew bżonn l-għajnuna tiegħu. Ara wkoll: FILMAT: Il-President ta' Puttinu f'qagħda kritika wara li tajritu karozza fil-Qawra